b'\n_START_ARTICLE_\nTejn\n_START_SECTION_\nFaciliteter\n_START_PARAGRAPH_\nTejn Havn er Bornholms n\xc3\xa6stst\xc3\xb8rste fiskerihavn, kun overg\xc3\xa5et af Nex\xc3\xb8. Den er desuden en stor lystb\xc3\xa5dehavn, og hvert for\xc3\xa5r samler et tr\xc3\xa6f for trolling-fiskere over 200 b\xc3\xa5de. Havnen har servicevirksomheder for b\xc3\xa5de, bl.a. stor bedding, v\xc3\xa6rft, skibselektriker, skibsmotorv\xc3\xa6rksted, sejlmager og skibsudstyrsforretning._NEWLINE_Tejn Medborgerhus kan rumme 50 personer til spisning, 90 til m\xc3\xb8de. Det huser ogs\xc3\xa5 Tejn lokalhistoriske Arkiv og borgerforeningens bibliotek._NEWLINE_Byen har Dagli\'Brugs, specialforretninger, spisesteder og m\xc3\xb8ntvaskeri. I Sandk\xc3\xa5s er der 5 hoteller, en pension og en campingplads.\n_START_SECTION_\nHistorie\n_START_PARAGRAPH_\nI 1899 blev Tejn beskrevet s\xc3\xa5ledes: "Tejn Skole. Fiskerlejet Tejn, (gml. Form Teding, Thegne) har en Havn, hvis Inderhavn har 7, Yderhavn 8 F. Vand." M\xc3\xa5lebordsbladene viser desuden en m\xc3\xb8lle og en vagtbod. Det lave m\xc3\xa5lebordsblad fra 1900-tallet viser desuden en skole og en toldassistentbolig._NEWLINE_Tejn M\xc3\xb8lle blev flyttet hertil fra \xc3\x85rsballe i 1852. Den st\xc3\xa5r nu p\xc3\xa5 Melstedg\xc3\xa5rd.\n_START_SECTION_\nJernbanen\n_START_PARAGRAPH_\nTejn fik station p\xc3\xa5 R\xc3\xb8nne-Allinge Jernbane (1913-53). Stationen havde oml\xc3\xb8bsspor med svinefold og siderampe. Sandk\xc3\xa5s havde trinbr\xc3\xa6t med pavillon._NEWLINE_Stationsbygningen er bevaret p\xc3\xa5 Kildesg\xc3\xa5rdsvej 17. Nord for Tejn Rensningsanl\xc3\xa6g p\xc3\xa5 L\xc3\xa6rkeg\xc3\xa5rdsvej g\xc3\xa5r en sti, der f\xc3\xb8lger banens trac\xc3\xa9 mod nord forbi Storedalen til en mark i Sandk\xc3\xa5s, hvor den drejer ned til Tejnvej.'